Beszámoló a képviselő-testület munkájáról

2019. 06. 03.

Balatonrendes Község Önkormányzatának gazdálkodása 2018. évben zökkenőmentesen zajlott.

Az Önkormányzat a Kővágóörsi Közös Önkormányzati Hivatal működéséhez szükséges 1.783.000 Ft pénzeszköz átadást 2018. évben csak részben tudta teljesíteni. Ennek kiadására pályáztunk a Rendkívüli Önkormányzati Támogatás keretében, de az igényelt 891.500 Ft helyett csak 475.465 Ft-támogatást kapott az Önkormányzat, amit 2019. január elején adott át a Hivatalnak. A fennmaradó 416.035 Ft-ot is a 2019. költségvetési évben teljesítette.

Az Önkormányzat a szociális alapszolgáltatási feladatait társulás formájában látja el.   
A feladatellátás színvonala 2018. évben is biztosított volt. A lakosság ennek keretein belül veheti igénybe a házigondozást, szociális étkeztetést valamint a családsegítést, illetve a társulás keretein belül működteti a tapolcai háziorvosi ügyeletet, mely társulások működéséhez lakosság arányosan járul hozzá.

A bevételek és a kiadások az előirányzatokon belül alakultak. Az Önkormányzatnál a 2018. évre tervezett bevételek 53.526.094 Ft, a kiadások 48.592.658 Ft teljesültek.

Az Önkormányzat gazdálkodását a közhatalmi bevételek jelentősen segítik, mely 15.974.285 Ft forrást jelent a kiadások finanszírozásához. Az iparűzési adó emelésének hatására jelentősen megnövekedett ezen bevétel. Az adók megoszlása az alábbiak szerint alakult:

Építményadó 8.092.417 Ft

Telekadó 4.428.761 Ft

Iparűzési adó 2.436.235 Ft

Gépjárműadó helyi önkormányzatot megillető része 689.191 Ft

Tartózkodás után fizetett idegenforgalmi adó 232.812 Ft

Egyéb közhatalmi bevételek 94.869 Ft.

A tartózkodási idő után fizetendő adó, (kurtaxa) a szállásadók, illetve a településen megfigyelhető üdülők létszámához képest elég csekély. Mivel a hivatal jelenlegi létszáma nem teszi lehetővé a rendszeres ellenőrzést, ezért a legutóbbi testületi ülésen képviselő-testület azon szándékát fejezte ki, hogy a Közös Hivatalban lévő településekkel együtt lehetőség szerint a nyári hónapokra felvenne dolgozót, aki az ellenőrzéseket elvégzi. Ezáltal növelve az önkormányzatok bevételét.

A normatív állami támogatások az alábbi jogcímenkénti megoszlása 2018-ban:

Helyi önkormányzatok működésének általános támogatása 5.477.222 Ft

Települési önkormányzatok kulturális feladatainak támogatása 1.800.000 Ft

Működési célú költségvetési és kiegészítő támogatások 6.604.626 Ft

A Foglalkoztatási Alapból a hosszabb idejű közfoglalkoztatás támogatására 1.030.861 Ft került az Önkormányzat részére kiutalásra.

2018. évben az önkormányzat elkészítette a Települési Arculati Kézikönyvet, mivel állami támogatásban nem részesült, ezért 1 millió forintjába került.

A 2018. évben az Önkormányzatnak 4.933.436 Ft pénzmaradványa volt, 2018. december   
31-én 5.915.913 Ft pénzeszközzel rendelkezett.

2018. évben a képviselő-testület 23 alkalommal ülésezett ebből: 9 alkalommal soros ülésen, 14 alkalommal rendkívüli ülés keretében. Ezen számadatba beletartoznak az együttes ülések a közös hivatalhoz tartozó településekkel. Az ülések során 115 határozatot hozott, illetve 13 rendeletet alkotott, vagy módosított.

Tavaly májusi közmeghallgatás óta a teljesség igénye nélkül alábbiak történtek:

Még májusban megemlékeztünk a hősi halottakról, illetve a hónap folyamán megkezdtük a közterületek virágosítását.

Júniusban lezajlott a falunapi rendezvény. Közművelődési érdekeltségnövelő pályázat került benyújtásra a könyvtár felújítására, melyre 291.000 Ft támogatást ítéltek meg, az igényelt 1,8 millió forinttal szemben, az önkormányzat ezt az összeget 250.000 Ft önerővel egészítette ki, mely támogatást a könyvtárra fordítottuk.

Júliusban, augusztusban folyamatos küzdés volt a fűnyírással, mivel az ingatlantulajdonosok többszöri felhívás ellenére sem hajlandók az ingatlanuk előtt kezelni a területet, sokan az önkormányzatra várnak. Júliusban értékesítésre került a 064 helyrajzi számú erdő ingatlan 1.500.000 Ft összegben. Beüzemelésre került a kultúrház tetőszerkezetén elhelyezett napelem rendszer, mely az épület villamosenergia ellátását biztosítja. A beruházás megtakarításból kerül kifizetésre.

Augusztusban könyvtárban Boldizsár Ildikó író-olvasó találkozója, Tálos Géza helytörténész előadása. Szeptemberben szüreti rendezvény, októberben mandulafaültetés volt 3 balatonrendesi 70. életévét betöltött állandó lakónak: Pergerné Kovács Katalin, Szarkáné Aranyos Terézia és Takács Ferenc részére Novemberben Orbán Péter helyi fotográfus előadással egybekötött vetítése zajlott a kultúrházban. Decemberben hagyományos adventi gyertyagyújtás, Mikulás, karácsonyi rendezvény. Még ebben a hónapban kiosztásra került 8 fő kérelmező között a pályázat útján elnyert szociális tűzifa 2,9 m3/igénylő mennyiségben, mely az önkormányzatnak megközelítőleg 100.000 Ft-jába került.

Az idei évben februárban disznóvágás program lebonyolítására került sor, melyen a disznótoros ebéden a résztvevők a rendezvényt 53.500 Ft adománnyal támogatták. Márciusban ünnepi megemlékezés volt a kultúrház nagytermében. Még ebben a hónapban tervezővel tárgyalás folytatására került sor a csónakkikötővel kapcsolatosan, az ajánlat szerint: környezeti hatásvizsgálati dokumentáció elkészítése: 1.000.000 Ft + ÁFA, vízjogi létesítési engedélyezési terv elkészítése és engedélyezése 2.000.000 Ft + ÁFA. Az általa becsült teljes megvalósulás szerény számítások szerint 10-15 millió forint.

Apartman bérbeadásra került jelen megállapodás szerint március 15-től szeptember 30-ig, havi 85.000 Ft térítési díj ellenében. Márciusban megrendelésre került a temetőkataszter elkészítése, amelynek vezetése, illetve elkészíttetése kötelező önkormányzati feladat, melynek költsége közel 200.000 Ft. Áprilisban 270 tő levendula került elültetésre a buszmegállóhoz, illetve a vasútállomáshoz, továbbá a kultúrház környékén. Húsvét Hétfői Játékok. Magyar Faluprogram keretében pályázat benyújtása a kultúrház felújítására, mely keretében a terv: bejárati ajtók cseréje, előtetővel való ellátása, 71-es felőli nagy boltíves ablak cseréje, nagyterem galéria folytatása, külső színezés, bádogozás.

Májusban a Hullám utcában lévő 212/13 helyrajzi számú ingatlan értékesítése, tovább folytatódott a virágosítás. Szintén a faluprogram keretein belül pályázat benyújtása az orvosi rendelő felújítására, amely állna az orvosi rendelőhöz tartozó vizesblokk felújításából, illetve kettő ablak, illetve a bejárati ajtó cseréjéből.

Állandó feladat, illetve költség a 10 évvel ezelőtt bezárt szeméttelep rendszeres nyírása, vízelvezető árok tisztítása, kötelező mérések szükségesek a gázfigyelő kutakból, illetve a talajból, továbbá meterológiai adatok begyűjtése, mely költségek megközelítik az 1 millió forintot.   
Negyedik éve biztosítja az önkormányzat a falubusszal történő iskolai, illetve óvodai gyermekszállítást, melyet mivel nem polgármesteri feladat, illetve állami támogatást nem kapunk rá, így tulajdonképpen társadalmi munkában végzem.

A kerékpárút vonatkozásában rendszeres tárgyalások, tervegyeztetések zajlottak Kővágóörsön, Balatonrendesen, illetve Veszprémben. 212/13 helyrajzi számú ingatlanon ásványvízkút kútfejkiképzés (létesítési engedély) ügyében egyeztetések, eljárások.

Ibolya utcai vízelvezetés megoldása érdekében megtörtént az utca szintezése, azonban mivel a jelenlegi utcavégződés sokkal alacsonyabban van, mint az utána következő területrész, így gépi földmunkával nem megoldható az utcáról történő víz elvezetése, a vízelvezető árokig. Ezért következő lehetőségként az ingatlantulajdonosok felszólításra kerültek, hogy az ingatlanukon húzódó árkot tisztítsák ki. 32 címre, 14 érintett részére került felhívás kiküldésre, melyből 13 átvétel már megtörtént, 3 címről visszaérkezett a levél, mint ismeretlen, de népességnyilvántartási nyomozás után ezen a héten az új címre postázásra kerül részükre.

Az önkormányzat lehetőségeihez mérten az idei évben is támogatást nyújt civil szervezeteknek 50.000 Ft egységes támogatási összeggel. A támogatott szervezetek: Nők a Balatonért Egyesület Balatonrendesi Csoportja, Ábrahámhegy Polgárőr Egyesület, Kővágóörsi Önkéntes Tűzoltó Egyesület.

Ezúton is köszönöm a Kővágóörsi Közös Önkormányzati Hivatal dolgozóinak, az önkormányzatunk dolgozóinak a település érdekében végzett munkáját, illetve köszönöm azon balatonrendesi ingatlantulajdonosok segítségét, akik az év során bármilyen formában támogatják önkormányzatunkat.

Köszönöm szépen a jelenlévők megtisztelő figyelmét.